《龙江山平远楼》
元代·卢琦

龙江居人稠，市井若城邑。陈君作江楼，尘杂不相及。

身閒千虑遣，日驻万境集。群峙两岸山，一一如拱揖。

大海东南流，海气日呼吸。长桥亘百丈，层塔崇七级。

微茫认岛屿，旷荡辨原隰。潮声山外寒，岚气屋中湿。

古寺烟钟来，遥浦渔艇入。霜晴凫雁浴，月白蛟螭泣。

宾朋事幽讨，觞咏属佳什。蹇予簿书烦，乃受升斗絷。

公馀强登眺，诗思转羞涩。江空岁年晚，日夕天风急。

行藏我何心，倚阑还伫立。

作者简介：卢琦（1306～1362年），字希韩，号奎峰、立斋，惠安后龙峰尾（今属泉州市泉港区）人。他又是元代一位大诗人，为元末闽中文学四大名士之一，著有《奎峰文集》10卷、《诗集》12卷，《四库总目》传于世。《惠安县志》评价其诗“出元代三十大家之上”。